कोई मारपीट से सुधारना चाहता तो कोई समझता मनोरोगी, घर में झेलनी पड़ती नफरत
देश में आज भी समलैंगिकता को शर्म और अपराध से जोड़कर देखा जाता है। ऐसे में घर में कोई एक इंसान भी समलैंगिक हो तो पूरा परिवार चिंतित हो जाता है।
मैं कश्मीर से हूं। बचपन में मुझे बताया गया कि मैं एक लड़का हूं। बायोलॉजिकली मैं लड़का था भी, लेकिन जवानी की दहलीज पर पहुंचते ही मुझे एक नया एहसास हुआ। मैं सेक्शुअली लड़कों की तरफ अट्रैक्ट होने लगा। कॉलेज के दिनों में मेरे एक-दो बॉयफ्रेंड भी बने। वे भी मेरी तरह ही सोचते थे।
लेकिन मेरे घरवालों की राय बिल्कुल अलग थी। वे इसे बीमारी और मुझे बीमार समझते। पापा तो बचपन से कहते कि ‘तुम्हारी हरकतें लड़कों वाली नहीं है, तुम मेरी नाक कटवाओगे।’ कॉलेज वाली बात भी उन तक पहुंच गई थी।
ऐसे में उन्होंने मेरी ‘बीमारी’ का इलाज ढूंढा। बड़ा सिंपल-सा इलाज था। बेहोश होने तक पिटाई, लानतें और मर जाने की बद्दुआ, लेकिन मां का रवैया इससे भी कठोर था। वो पापा की तरह मारपीट नहीं करतीं; पर कहतीं- ‘तू ये सब करता रहा तो मैं जहर खा लूंगी।’ जिस दर्द और गुस्से के साथ मां ये बातें कहतीं, मुझे डर लगता कि कहीं वो सचमुच ऐसा न कर लें। मेरे मन में डर बैठ गया था।
आज मेरे सभी जान-पहचान वाले जानते हैं कि मेरा एक बॉयफ्रेंड है। मैं प्राइड मार्च में भी हिस्सा लेता हूं, लेकिन घरवालों को आज भी मैं स्वीकार नहीं हूं।
यह कहना है 28 साल के अशरफ का। उनके आग्रह पर हमने उनका नाम बदल दिया है। अशरफ समलैंगिक हैं और अपने पार्टनर के साथ दिल्ली में रहते हैं।
‘मेरी सहेली के बारे में जानकर बदला गया मां का नजरिया’
मैं और मेरी फीमेल पार्टनर का लिव-इव में रहना आसान था, क्योंकि लोगों को दो लड़कियों के साथ रहने में कोई बुराई नजर नहीं आती। जब तक उन्हें यह मालूम न चले कि हम लेस्बियन हैं और साथ जिंदगी बिताना चाहती हैं, लेकिन ऐसा बहुत दिनों तक नहीं चला।
मेरी मम्मी जब मेरे रूम पर आईं, तब उन्हें पहली बार शक हुआ। मां ने इस बारे में पूछा तो मैंने सब कुछ सच-सच बता दिया। मुझे लगा कि मां भी एक महिला हैं, वो मेरी और मेरी दोस्त की स्थिति को समझेंगी।
लेकिन मैं गलत थी। सब कुछ जानने के बाद मेरे लिए उनका नजरिया पूरी तरह से बदल गया। उन्होंने कहा, ‘मुझे तभी समझ जाना चाहिए था जब तुमने रंगीन बाल रखने शुरू किए।’ घर में सभी को हमारे रिश्ते के बारे में पता चल गया।
इस घटना के बाद मैं अपने ही घर जाने की हिम्मत नहीं कर पाई। अब मुझे घर पर कोई बुलाता भी नहीं। पहले मेरे लिए मां अक्सर कोई नया रिश्ता लेकर आ जातीं, लेकिन अब उन्होंने मेरे लिए लड़का देखना बंद कर दिया है।
मैं घर के वॉट्सऐप ग्रुप से बाहर निकाल दी गई हूं। घर जाने का मन करता है, लेकिन डरती हूं कि पता नहीं वहां मेरे साथ क्या सलूक किया जाएगा। शायद किसी डॉक्टर के यहां ले जाएं या फिर भूत-प्रेत झाड़ने वालों के यहां जाना पड़ जाए।
यूनिवर्सिटी में खुली नई दुनिया, लड़कियों के बाद लड़कों पर प्यार आया
24 साल के नीलेश दिल्ली की एक प्रतिष्ठित यूनिवर्सिटी से राजनीति शास्त्र की पढ़ाई कर रहे हैं। नीलेश बाइसेक्शुअल हैं। यानी उन्हें पार्टनर के बतौर लड़के और लड़कियां दोनों पसंद आते हैं। नीलेश बताते हैं….
बचपन से ग्रेजुएशन तक मैं अपनी बुआ के साथ रहा। 22 साल की उम्र तक मेरी कई गर्लफ्रेंड्स बनीं, लेकिन जब मैं आगे की पढ़ाई के लिए यूनिवर्सिटी आया तो मेरी जिंदगी थोड़ी बदल गई। पार्ट टाइम जॉब करते हुए मैं अकेले रहने लगा।
परिवार के सख्त दायरे से निकलने के बाद मैंने अपने सेक्शुअल बिहेवियर को एक्सप्लोर करने का फैसला किया। यूनिवर्सिटी के ही एक सीनियर से मेरी दोस्ती हुई। मुझे वो पसंद आने लगे। मैंने इसके बारे में थोड़ी रिसर्च की तो पता लगा कि मैं बाइसेक्शुअल हूं। मेरे अंदर ये फीलिंग पहले से थी, लेकिन घरवालों की वजह से मैं खुद इससे अनजान रहा।
घरवालों को मेरी नई जिंदगी के बारे में पता नहीं है। मैं उन्हें बताना भी नहीं चाहता, लेकिन मैं अपने रिलेशन को इंजॉय कर रहा हूं।
दिल्ली में मैं LGBTQ कम्युनिटी से जुड़ा हूं। बहुत सारे लड़के-लड़कियां और ट्रांसजेंडर्स मेरे दोस्त हैं। उन्हें भी अपने घरों में स्वीकार नहीं किया गया।
ये कहानियां हैं देश के LGBTQ कम्युनिटी के कुछ युवाओं की। आज के वक्त में भारत समेत दुनिया के 133 देशों में समलैंगिकता अपराध के दायरे से बाहर है। 32 देशों में समलैंगिक शादी को भी मान्यता मिली हुई है।
जून का महीना LGBTQ कम्युनिटी का ‘प्राइड मंथ’ होता है। इस पूरे महीने समलैंगिकता को लेकर जागरूकता अभियान चलाए जाते हैं। शहरों में रैलियां निकाली जाती हैं। व्यवस्था से ज्यादा अधिकार की मांग की जाती है।
देश के 3% लोग खुद को गे या लेस्बियन मानते हैं
सोसाइटी समलैंगकिता को लेकर चाहे जितना सख्त रवैया अपनाए, लेकिन दूसरी ओर, इस सोच से सहमत होने वालों की संख्या दिनोंदिन बढ़ती जा रही है।
‘LGBT+ Pride 2021 ग्लोबल’ सर्वे के मुताबिक देश के 3% लोग खुद को गे या लेस्बियन मानते हैं। इसके अलावा 09% लोग ऐसे हैं, जो पार्टनर के रूप में लड़का या लड़की किसी को भी चुन सकते हैं। जबकि 02% लोग असेक्शुअल हैं। कुल मिलाकर देश के 14% लोग यानी लगभग 20 करोड़ लोग किसी न किसी रूप में इससे संबंध रखते हैं।
हालांकि ये आंकड़े आधिकारिक नहीं हैं और इन पर सवाल भी उठते रहे हैं। अलग-अलग संस्थाओं के सर्व में भारत में समलैंगिकों की संख्या 5 करोड़ से लेकर 20 करोड़ तक बताई जाती है।
साल 2011 में केंद्र सरकार ने सुप्रीम कोर्ट में बताया था कि देश में 25 लाख पुरुष समलैंगिक हैं।
घर का कोई बच्चा समलैंगिक हो तो क्या करें?
देश में आज भी समलैंगिकता को शर्म और अपराध से जोड़कर देखा जाता है। ऐसे में घर में कोई एक इंसान भी समलैंगिक हो तो पूरा परिवार चिंतित हो जाता है।
IIM रोहतक में साइकोलॉजी के प्रोफेसर डॉ. रमा शंकर यादव बताते हैं कि ऐसी स्थिति में मां-बाप को समझदारी से काम लेना चाहिए। समलैंगिकता के ज्यादातर मामले बाइसेक्शुअल होते हैं। यानी इसमें व्यक्ति स्त्री और पुरुष दोनों के प्रति आकर्षित हो सकता है। जोर-जबरदस्ती की स्थिति में बच्चे के मन में विद्रोह की भावना घर करती है। फिर वे वही करते हैं, जिसके लिए घरवालों की सख्त मनाही होती है।
ऐसे में घर छोड़ने और सुसाइड तक की नौबत आ जाती है, जिससे समझदारी से निपटना चाहिए। ऐसे में मां-बाप समझदारी और सब्र दिखाएं तो बच्चे को उसके विपरीत लिंग का पार्टनर चुनने के लिए राजी कर सकते हैं।
खबर से जुड़े इस पोल में अपनी राय दें
क्या समलैंगिकता का इलाज किया जा सकता है?
अधिकतर रिसर्च से यह साबित हो चुका है कि समलैंगिकता कोई बीमारी नहीं है। इसलिए इसके इलाज की जरूरत भी नहीं होती, लेकिन सोसाइटी इसे हमेशा टैबू या परिवार की इज्जत पर लगे दाग की तरह देखती है।
यही वजह है कि दुनिया भर में कई डॉक्टर्स और साइकोलॉजिस्ट समलैंगिकता के इलाज का झूठा दावा करते हैं।
आमतौर पर समलैंगिकता के दो कारण होते हैं। पहला कारण है- हार्मोन असंतुलन। इस स्थिति में शख्स अपने लिंग से विपरीत व्यवहार करता दिखता है और उसे ठीक करने की कोशिश में ‘हार्मोन थेरेपी’ का सहारा लिया जाता है।
जबकि समलैंगिकता की दूसरी स्थिति मानसिक होती है। ऐसे में काउंसिलिंग के जरिए उसे सुधारने की कोशिश की जाती है।
हालांकि व्यक्ति के सेक्शुअल रुझान को देखते हुए इन दोनों तरह के इलाज को कोई मान्यता नहीं मिली है। बावजूद इसके ये चलन में हैं। अक्सर मां-बाप अपने समलैंगिक बच्चे का इलाज इन तरकीबों से करने की कोशिश करते हैं।
‘काउंसिलिंग नहीं है समलैंगिकता का इलाज’
डॉ. रमा शंकर यादव बताते हैं कि इंडियन सोसाइटी में माता-पिता को अभी भी लगता है कि समलैंगिकता कोई मेंटल डिसऑर्डर है। वो अक्सर काउंसिलिंग के जरिए इसके इलाज की कोशिश करते हैं।
लेकिन यह सही प्रैक्टिस नहीं है। काउंसिलिंग के जरिए ट्रीटमेंट देने में 3D फॉर्मूला पर ही इलाज किया जा सकता है। यानी डेवियांस, डिस्फंश्नल और डेंजरस। इसका मतलब है दूसरों से अलग होना, असामान्य होना और खतरनाक होना।
ऐसी स्थिति में ही किसी रोगी के इलाज की नौबत आती है, लेकिन समलैंगकता इसमें से बमुश्किल 1D पूरा कर पाती है। ऐसे में मनोवैज्ञानिक नजरिए से समलैंगिकता कोई बीमारी या मेंटल डिसऑर्डर नहीं है। इसलिए इसका कोई इलाज भी नहीं हो सकता।
बहुत पुरानी है समलैंगिकता, परिवार को आज भी नामंजूर 
समाजशास्त्र के रिसर्चर रहे डॉ. प्रशांत कुमार बताते हैं कि सामाजिक रूप से आज भी समलैंगिकता को एक ‘समस्या’ के बतौर देखा जाता है। चूंकि परिवार भी इसी समाज का हिस्सा है। इसलिए फैमिली भी समलैंगिकों को लेकर यही सोच रखती है।
कानून और अदालतें चाहे जो कहें, जब तक समलैंगिकता को सामाजिक मान्यता नहीं मिलती, ऐसे व्यक्ति को परिवार स्वीकार नहीं करेगा।
परिवार का कोई भी सदस्य जब सामाजकि दायरे से बाहर जाकर काम करता है तो पूरी फैमिली को लगता है कि समाज में उसकी इज्जत कम हो जाएगी। यह वजह है कि घर में कोई समलैंगिक निकल आए तो बाकी लोगों का रवैया बदल जाता है और उसके प्रति आक्रामक हो जाते हैं। कई मामलों में तो समलैंगिकों को अपना घर छोड़ना पड़ता है।
भारत समेत दुनिया भर में हजारों सालों से समलैंगिकता लोगों की जानकारी में है। महाभारत के हंस और डिंभक के बारे में भी कहा जाता है कि दोनों सेनापतियों में समलैंगिक संबंध था। एक की मृत्यु की खबर सुनते ही दूसरे ने भी आत्महत्या कर ली थी।
‘अप्राकृतिक’ नहीं होता कोई संबंध, कई स्तनपाई जीवों में ऐसा’
LGBTQ कार्यकर्ता अली फराज बताते हैं कि आमतौर पर लोग हमारे संबंधों को ‘अप्राकृतिक’ कह देते हैं, लेकिन साइंस की कई रिसर्च में यह साबित हुआ है कि समलैंगिकता न तो कोई डिसऑर्डर है और न ही यह प्रकृति के खिलाफ है।
शेर, लकड़बग्घा, जिराफ, बंदर, भालू जैसे जानवरों और पेंग्विन, अबाबील, सारस जैसी चिड़िया और छिपकली, मक्खी, ततैया जैसे कीट-पतंगों में भी समलैंगिकता देखने को मिलती है। जिराफ के 10 में से 9 जोड़े समलैंगिक होते हैं। इन सभी को ‘अप्राकृतिक’ नहीं कहा जा सकता।
क्या समलैंगिक बसा सकते हैं अपना परिवार?
देश में पारंपरिक परिवार व्यवस्था में समलैंगिकों के लिए खास जगह नहीं है, लेकिन यहां यह सवाल उठता है कि क्या समलैंगिक जोड़े अकेले अपना परिवार बसा सकता है?
इसको लेकर कानून स्पष्ट नहीं है, लेकिन केंद्रीय दत्तक संसाधन संस्था (कारा) की वेबसाइट पर मौजूद जानकारी के मुताबिक समलैंगिकों के बच्चे गोद लेने पर कोई रोक नहीं है। हालांकि महिलाएं किसी भी लिंग के बच्चे को गोद ले सकती हैं, लेकिन पुरुष सिर्फ लड़के को ही गोद ले सकते हैं। साथ ही उन्हें सिंगल पेरेंट के बतौर गोद लेना होगा। समलैंगिक रिश्ते को यहां भी परिवार नहीं समझा जाता।
सुप्रीम कोर्ट ने बिना शादी भी समलैंगिक जोड़ों को माना ‘परिवार’
भारत में समलैंगिक जोड़ों की शादी को अभी मान्यता नहीं मिली है, लेकिन अपने एक फैसले में सुप्रीम कोर्ट ने माना कि बिना शादी भी समलैंगिक जोड़े को परिवार माना जा सकता है।
अपने फैसले में सुप्रीम कोर्ट ने यह भी कहा कि परिवार की परिभाषा अब बदल गई है। इसलिए कानून और समाज को भी इस नई परिभाषा के प्रति अपना नजरिया बदलने की जरूरत है।
प्राइड मंथ का जून कनेक्शन
1969 में अमेरिका में समलैंगिकता अपराध माना जाता था। इस दौरान न्यूयॉर्क में पुलिस ने एक ऐसे क्लब पर छापा मारा, जिसके बारे में दावा किया गया कि यहां समलैंगिक जमा होते हैं।
पुलिस जब समलैंगिकों को गिरफ्तार कर ले जा रही थी। इसी दौरान कुछ लोगों ने पुलिस की जबरदस्ती का विरोध किया। विरोध को स्थानीय लोगों का भी साथ मिला और इस विरोध ने आंदोलन का रूप ले लिया।
पुलिस और समलैंगिकों के बीच टकराव 6 दिनों तक चलता रहा। इस घटना को दुनिया भर में काफी मीडिया कवरेज मिली। अगले साल जून 1970 में इसकी याद में एक परेड निकाली गई। तभी से हर साल जून में समलैंगिक अपने अधिकारों और जागरूकता के लिए इस तरह की परेड करते हैं। हाल के वर्षों में दुनिया भर में समलैंगिकता को लेकर कानून में काफी सुधार हुए हैं। नतीजतन प्राइड रैली भी काफी बढ़ी हैं।
भारत के सुप्रीम कोर्ट ने समलैंगिकता को अपराध के दायरे से बाहर कर दिया है। एक के बाद एक दुनिया के कई देश समलैंगिक शादी को मान्यता दे रहे हैं। साइकोलॉजिस्ट रमा शंकर यादव के मुताबिक किसी भी इंसान के स्वभाव के कई फलक होते हैं। इनमें से ‘सेक्शुआलिटी’ एक छोटा सा हिस्सा है। किसी इंसान को सिर्फ उसकी ‘सेक्शुअलिटी’ के इर्द-गिर्द बांधकर देखना उसके साथ नाइंसाफी होगी। कोई समलैंगिक, समलैंगिक होने के अलावा एक अच्छा भाई, दोस्त, बेटा या स्टूडेंट हो भी सकता है। अगर परिवार उसके सेक्शुअल ओरिएंटेशन को स्वीकार न भी करे तो उसकी जिंदगी के बाकी हिस्सों को स्वीकार कर उसकी मदद कर सकता है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।